Helmet...Anggot...Barkada

Tigsik ko an mga awtoridad
maray mandakop sa enot,
kun istriktohon an boss,
lalo kun bag-o sa puwesto,
haros gabos apektado:
pobre man o mayaman
dinadakop kun magmotor
na mayong helmet an payo.

Tigsik ko man an mga paramotor,
aram nang bawal na mayong helmet
sige pa man, na garo baga hade nin dalan;
tigngingisihan ang awtoridad
kun baga amigo o kalaban
daeng pakiaram.

Tigsik ko an mga para door-to-door
enot maogmahon na kaiba
pero kun sobra an boot mo
nag-aabuso, helmet mawawara
sa kinamumugtakan mo.

Tigsik ko man ang sadireng anggot ko
kun mapasala sa pagtaram, 
mauyit kang gayo;
pero sa tunay na barkada,
lalo kung katabang-tabang
maski nawaraan, maogma ka.